khistorydata/jeongjo-sjw-relations huggingface dataset:
정조 24년
行都承旨曺允大坐直行左承旨李書九坐直行右承旨李益運坐左副承旨韓用鐸坐右副承旨金羲淳坐同副承旨韓致應坐注書金啓溫別入直一員未差假注書呂東植仕直事變假注書閔哲儒仕
정조 24년
藥房都提調李時秀提調李秉鼎副提調曺允大啓曰伏未審夜間聖體調攝若何寢睡水剌之節亦何如托裏散果已進御木麥飯連爲傅貼而膿出漸益順利熱候更無往來乎臣等率諸御醫趁早入診詳察聖候議定繼用之方爲宜臣等不任達宵焦慮敢此問安竝爲仰稟答曰知道
정조 24년
大殿王大妃殿惠慶宮中宮殿世子宮政院玉堂藥房口傳夕問安答曰知道
정조 24년
韓用鐸以都摠府言啓曰今日入直內三廳武兼禁軍及軍兵等中日習射請出標信傳曰知道
정조 24년
韓用鐸啓曰御營廳將官來言今日本廳軍兵日次私習云矣敢啓傳曰知道
정조 24년
庚申六月二十二日卯時上御便殿藥房入診入侍時藥房都提調李時秀提調李秉鼎副提調曺允大記事官金啓溫假注書呂東植記事官李存秀洪奭周左議政沈煥之水原府留守徐有隣一提學金載瓚原任直提學徐鼎修檢校直提學徐龍輔李晩秀原任直提學鄭大容原任直閣金勉柱金祖淳檢校直閣沈象奎直閣金近淳以次進伏訖煥之等曰夜間聖體調攝之節若何上曰以熱候之往來全不着睡矣時秀曰熱候何時始降而今則稍勝乎上曰終夜不降全不接目朝來神氣猶勝於所料矣時秀曰癤候則果有動靜乎上曰腫口傅藥處頗有附起於藥面者此是似根似核之類矣秉鼎曰雖未消根旣有蒂落之意自當次次見效矣煥之曰傅藥之節必須頻頻爲之然後可以速效矣上曰卿未知之矣田螺膏係是治根之藥一傅之後待其稍久始爲改傅然後可得藥力之薰徹矣秉鼎曰羘汁果已進御乎上曰口味尙爲不適矣仍敎曰熱候升降與喉渴之症最難堪耐令康命吉柳光翼議定當進之藥也光翼進奏曰熱候自是腫候之例症而止渴之劑則竹葉茶入金銀花進御最好矣上曰常時服忍冬茶一次所進多至一兩昨服數錢發汗太過或進水飮輒有汗氣金銀花必有助汗之慮矣光翼曰然則只進竹葉茶亦好矣上曰康命吉則有何意見耶命吉曰金銀花過於發汗竹葉茶果好而醍醐湯亦爲止渴之良方矣秉鼎曰貝母膏當爲製入乎上曰卽爲製入也仍敎曰左相之久勞可悶今日則早爲出去明日亦爲在家休憩也煥之曰聖候尙未平復臣若不入則下情之焦菀尤當如何而明日且是廷候也上曰閣臣亦爲出去明日以後則輪日入來好矣命書榻敎曰進御乳粉托裏散傅貼木麥飯自今日停止又命書榻敎曰進御香橘飮一貼煎入又命書榻敎曰進御牛黃淸心元一丸及竹葉煎水入之又命書榻敎曰進御牛黃淸心元一丸竹葉煎水入之命退諸臣以次退出
정조 24년
庚申六月二十二日午時上御便殿藥房入侍時藥房都提調李時秀提調李秉鼎副提調曺允大記事官金啓溫李存秀洪奭周水原留守徐有隣醫官康命吉柳光翼金孝儉李敬培李惟鑑玄必采白成一皮載吉方外醫人金漢柱白東圭以次進伏訖時秀曰俄間聖體若何上曰牽疼則似少勝矣有隣曰其間已進御水剌乎上曰水剌豈能進御乎僅進飯米飮少許矣秉鼎曰羘膏之封入者亦爲進御乎上曰以今口味亦何以進御乎有隣曰癤候牽疼旣若差勝之後水剌與羘膏之屬連續進御然後其效似尤速矣時秀曰靜攝中許久起坐似難醫官輩使之診視何如上曰皮載吉與方外醫金漢柱白東圭同入診察也載吉等診察訖上曰糯米飯傅貼後膿出頗多今則膿意方至何境耶漢柱曰今則可謂爛膿矣東圭曰膿出雖多而尙未及爛膿矣上曰卿等與諸醫官出坐楹外詳議繼用之方也時秀等進伏楹外時秀曰醫官輩各以所見議定也漢柱曰臣意則膿意已爛宜用去惡生新之劑傅貼則用去惡散兼用糯米飯湯劑則用護心散似好矣東圭曰旣未爛膿則去惡之劑似太早沖和膏加乳香傅貼後進御托裏消毒散似尤好矣上曰渠輩之言不一使康命吉輩議定湯劑與傅貼藥可也命書榻敎曰進御香薷調中湯一貼煎入又命書榻敎曰傅貼貝母膏製入仍命退諸臣以次退出
정조 24년
庚申六月二十二日酉時上御便殿藥房入侍時藥房都提調李時秀提調李秉鼎副提調曺允大記事官金啓溫李存秀洪奭周醫官康命吉柳光翼金孝儉白成一李敬培李惟鑑玄必采吳千根皮載吉以次進伏訖時秀曰調中湯進御後調攝諸節若何上曰別無動靜矣秉鼎曰熱候升降比昨何如上曰今日則似稍加矣時秀曰膿處則何如上曰膿汁不止故傅貼者常流下矣時秀曰膿汁多出然後可有消根之效刺痛處則差勝乎上曰牽引亦一樣矣時秀曰其間進御爲幾何上曰今日則口味尤不佳俄以口渴之故只飮醍醐湯矣時秀曰醍醐雖有止渴之功終是水飮不必多爲進御矣傅貼則連用貝母膏乎上曰更觀動靜欲連爲傅貼矣秉鼎曰羘膏有勿爲封入之敎當自內進御乎上曰口味何能進此乎時秀曰聞諸醫言則膿出時不必以手按之待其自出徐徐責效爲好且元氣旣未調補膿汁之太多反恐其過於疏泄矣厭進之候雖苦劇必須强爲進食焉上曰卿等姑退諸臣以次退出
정조 24년
行都承旨曺允大坐直行左承旨李魯春坐行右承旨李益運坐直左副承旨韓用鐸坐右副承旨金羲淳坐同副承旨韓致應坐注書金啓溫別入直一員未差假注書呂東植仕直事變假注書閔哲儒仕
정조 24년
藥房都提調李時秀提調李秉鼎副提調曺允大啓曰伏未審夜間聖體調攝若何寢睡水剌之節亦何如香薷調中湯昨已進御貝母膏連爲傅貼熱候升降漸臻差勝之慶癤膿流出益有順利之效而香橘飮煎入之後暑滯之候旋卽開豁乎臣等率諸御醫趁早入診詳察聖候議定繼用之方爲宜臣等不任達宵焦灼敢此問安竝爲仰稟答曰知道
정조 24년
王大妃殿惠慶宮中宮殿世子宮朝廷二品以上六曹堂上大司諫單子問安答曰知道
정조 24년
李魯春啓曰行大司憲李城輔在外執義張至冕掌令李德鉉持平安廷善未肅拜持平洪時濟疏批未下掌令權漢緯呈辭監察茶時之意敢啓傳曰知道
정조 24년
吏曹口傳政事以金載瓚爲內醫提調
정조 24년
傳于曺允大曰坐直承旨持湖南道帥臣春夏等褒貶啓本入侍
정조 24년
庚申六月二十三日卯時上御便殿藥房入診入侍時藥房都提調李時秀提調李秉鼎副提調曺允大記事官金啓溫假注書呂東植記事官李存秀洪奭周水原府留守徐有隣原任直提學徐鼎修檢校直提學徐龍輔李晩秀原任直提學鄭大容原任直閣金祖淳醫官康命吉柳光翼金孝儉白成一李敬培李惟鑑玄必采吳千根以次進伏訖時秀等曰昨夜湯劑煎入之後尙未承候夜間調攝諸節若何上曰夜亦以熱候至今不得交睫矣時秀曰滯候則若何上曰昨日强進飯米飮略有滯意而此則不大段矣有隣曰不必一次多進頻頻進御則好矣允大曰醫官輩以爲靑粱米飮和砂糖水進御則甚有調補之功云矣時秀曰聞醫官言則便度不能順利云今果差勝乎上曰似是痢漸矣時秀曰膿汁之流出一向順利乎上曰膿出處外左右牽亘處處浮高下至脊骨上及髮際而其大或如硯滴矣時秀曰昨伏承口傳下敎實爲至當矣聖候之尙今彌留莫非臣等之罪廣求方外之醫未得眞箇術業之精明者而議論不一徒有作舍道傍之嘆湯劑則令康命吉柳光翼議定而玄必采李惟鑑李敬培朴烇同爲參助癤候則令白成一皮載吉診視而白成一之子亦頗了了云使之參助恐好矣上曰今則方外醫官待令者爲幾人時秀曰金漢柱白東圭皆待闕外而鄭允僑亦在闕外矣其中金漢柱最爲老實相貌亦好而白東圭則其言隨時變改不可取信矣上曰癤候雖曰膿出終未覺其顯有減勢爲日旣久元氣亦漸憊方外雜流更不可多數聚入而卿等須博求有術業者必令今日內卽臻差復之效也時秀曰見今傅貼則連用貝母膏乎上曰然矣仍敎曰予病如此而民國之務全不得酬應而事事有關念處雖小事不能放過往往發於夢寐間以是如添一病矣時秀曰此等處排遣疏滌爲第一良方矣上曰其間有疏章之當着於提調者矣自家果不知乎允大曰自家亦已略聞而此時何敢爲處義乎時秀曰提調方有親病而猶不敢言私況敢引義於未下之疏章乎此等事亦何足仰費聖慮乎上曰予非費慮也一日之內三四引接而予若不言則未免有欠誠之嘆矣然而亦不可因筵敎而引義矣湖南貶啓尙未開坼乎允大曰然矣時秀曰此非時急之事亦何必關念於靜攝之時乎仍奏曰臣等待令於閤外近處而聖候動靜終未得趁時詳聞時或問於出入之醫官而其言終未分曉非但下忱之鬱結事體萬萬未安今後則聖候諸節之加減醫官輩須卽這這詳傳于臣等而臣等如欲有所問則差備待令醫官亦從便招出似好矣上曰依此爲之也允大曰房堗之內氣甚鬱熱時或開窓下簾爲疎通之地好矣上曰此亦難矣仍敎曰副提調亦有方外腫醫之入聞者乎允大曰聞閔台爀言則湖南有一醫術業甚精亦多已試之效云故自下以私書招來矣上曰沈鏔之言何如云耶允大曰自謂煙熏之屢試屢效雖大段毒腫三次試用之後無不卽效云而今此癤候旣已出膿則此等覇道豈可徑先試用乎仍命退諸臣以次退出
정조 24년
庚申六月二十三日申時上御便殿藥房入侍時藥房都提調李時秀提調李秉鼎副提調曺允大記事官金啓溫李存秀洪奭周醫官康命吉柳光翼金孝儉白成一李敬培李惟鑑玄必采皮載吉以次進伏訖時秀曰午後則熱候之升降若何上曰今亦方有熱候矣時秀曰比昨則有減勢乎上曰朝氣少勝故夕間熱候亦似稍減矣秉鼎曰俄有以藥院入宿時貽弊戶曹事申飭之敎又有生鰒頒給之命靜攝時聖念之至及於此等事亦可以仰認精神之周及伏不勝慶幸矣時秀曰此時調補專在水剌之頻御矣上曰俄亦進御少許矣秉鼎曰聞醫官所傳則俄亦出御廳軒云得無損節乎上曰鬱熱殊不可耐故暫爲出坐矣時秀曰熱候雖甚難耐生冷與觸風恐有妨於癤候伏望加愼焉俄聞康命吉言則淸補元氣之道無如瓊玉膏云此藥雖入蔘料異於溫劑似無少妨矣上曰自初熱症似祟於六和湯五分之蔘劑今何可更進此等藥乎此則初勿議到也時秀曰因卞光楚之言兔皮已爲待令沈鏔所謂煙熏法亦多已試見效者云而今番皆用經法膿流根消漸有其效則此等雜藥恐不可輕試矣上曰其所效益則果如所聞云耶允大曰兔皮則申鳳朝以此見效煙熏則徐鼎修亦果得驗云矣時秀曰此時提調不敢言私而聞其親病果難强云矣秉鼎曰此時一半分盡誠之道在於藥院而至於所遭之人言旣是未承批之疏亦不敢爲以此引義之計矣母病聞方添劇方寸如灼不知何以爲計矣上曰洪時濟疏之入徹今已多日而積費料量朝筵始使聞之矣旣有人言則帶彈使之行公亦非矯俗之本意且聞方有私故云兼帶姑爲遞解似好卿其出擧條也時秀曰提調李秉鼎有親病而此時不敢言私抑情行公矣今聞添劇在其情理有難强令察任許遞其代令該曹口傳差出何如上曰依爲之出擧條時秀曰臣有可奏之事矣見今聖候異於他症況當極熱溫藥之傅貼膿汁之流下豈不苦悶而大抵腫候不可以時日責效完合若太速則反有其害伏望寬緩聖心勿以一時之苦悶爲難焉上曰此中有難酬應而湖南褒貶不可不趁卽開坼坐直承旨使之來待也命書榻敎曰進御香薷調中湯香橘飮自今日停止又命書榻敎曰傅貼糯米飯田螺膏製入仍命退諸臣以次退出
정조 24년
庚申六月二十三日酉時上御便殿藥房入侍坐直承旨持湖南道帥臣春夏等褒貶啓本入侍時藥房都提調李時秀副提調曺允大記事官金啓溫李存秀洪奭周行右承旨李益運假注書呂東植以次進伏訖時秀等曰少間聖體調攝若何上曰別無加減之可言矣上曰左相已爲出去而明日則不爲入來云耶時秀曰今日則早爲出去而明日當來詣闕外云矣上曰亦勿來詣闕外之意卿其通之也仍敎曰近日廷候耆堂亦皆來會殊爲悶念矣允大曰耆堂勿參廷候之意俄已依下敎分付矣仍命藥房先退上曰今日始作閒漫酬酢矣益運曰臣於閤外伏聞提調言仰認聖候有差勝之節下情不勝慶幸矣仍命開坼啓本益運開坼讀奏訖敎曰承旨退出待啓下後書判付也承史以次退出
정조 24년
藥房都提調李時秀提調金載瓚副提調曺允大啓曰伏未審夜間聖體調攝若何寢睡水剌之節亦何如熱候往來已臻差安而糯米飯傅貼之後膿益順出核亦漸減乎臣等率諸御醫趁早入診詳察聖候議定繼用之方爲宜臣等區區下情達宵焦慮敢此問安竝爲仰稟答曰知道
정조 24년
傳于李書九曰坐直承旨入侍
정조 24년
庚申六月二十四日寅時上御便殿藥房入診入侍時藥房都提調李時秀提調金載瓚副提調曺允大記事官金啓溫李存秀洪奭周水原留守徐有隣原任直提學徐鼎修檢校直提學徐龍輔李晩秀原任直提學鄭大容原任直閣金勉柱金祖淳檢校直閣沈象奎直閣金近淳醫官康命吉柳光翼金孝儉白成一李敬培李惟鑑玄必采吳千根皮載吉以次進伏訖時秀曰夜來熱候若何上曰夜氣甚熱尤不能堪矣時秀曰寢睡則何如上曰如昨夜之苦熱何能着睡而比再昨則或可謂少勝耶試欲起坐召接卿等而此亦不可强矣時秀曰此時臥接與否亦何必有費聖念乎膿汁之順利亦何如上曰自昨午以後膿出又少矣浮高牽引亦無減勢今則不可只令皮載吉一人診察矣諸醫中誰爲稍勝乎時秀曰金漢柱白東圭二人使之同爲診察爲好而天色尙未大明少頃更爲入診何如上曰卽當召見而以今症形似難從近完合是可悶也時秀曰昨亦有所奏而此與他症有異必須快滌査滓然後可無後慮勿求欲速之效臣之望也命書榻敎曰傅貼乳香杏蠟膏製入命退諸臣以次退出
정조 24년
庚申六月二十四日辰時上御便殿藥房入診入侍時藥房都提調李時秀提調金載瓚副提調曺允大記事官金啓溫假注書呂東植記事官李存秀洪奭周水原府留守徐有隣原任直提學鄭大容檢校直提學徐龍輔李晩秀原任直閣金祖淳以次進伏訖時秀等曰俄間聖體若何上曰再昨夕及昨朝稍似有動靜自昨夕以後出膿漸少今則牽引浮高尤爲難堪常時坐臥必待扶掖而昨夜乍欲交睫之際以牽疼之苦劇不覺蹶然起坐矣時秀曰俄亦與諸醫爛商而他藥則旣皆無顯效惟沈鏔之煙熏方諸議皆以爲必無所害渠則謂三次試用之後必有目下神效閣臣中亦有已試見效者矣載瓚曰渠旣質言而藥則似非可畏者矣上曰畿伯曾已試之云果何如鼎修曰臣果試之而有效無害矣龍輔曰臣妹之病亦以煙熏見效而與此方少異矣上曰皮載吉與沈鏔入來診察而煙熏諸具卽令製入煙熏後當傅何藥云耶時秀曰聖傳膏當爲傅貼而此亦沈鏔自製之方云矣載吉及鏔入來診察時秀曰臣等亦當同爲診察矣竝起立診視上曰待令之方外諸醫同爲入診也白東圭金漢柱卞光楚入來診察訖東圭等曰根腫則分明而尙未消根故微有靑色矣命書榻敎曰傅貼糯米飯田螺膏自今日停止聖傳膏煙熏方製入仍命鏔進試煙熏方訖傅聖傳膏敎曰何時當更試乎鏔曰午後當更試矣時秀曰內托之方最爲緊切博詢諸議皆以爲瓊玉膏則係是涼潤之劑少無助熱之慮云矣上曰蔘劑何可進御乎時秀曰然則生脈散進御似好矣上曰此亦蔘劑也時秀曰若非蔘劑則何以責內托之效乎上曰此則終涉重難矣仍命書榻敎曰傅貼聖傳膏煙熏方更爲製入命退諸臣以次退出
정조 24년
庚申六月二十四日申時上御便殿藥房入侍時藥房都提調李時秀提調金載瓚副提調曺允大記事官金啓溫李存秀洪奭周水原留守徐有隣原任直提學徐鼎修檢校直提學徐龍輔原任直閣金祖淳醫官康命吉柳光翼白成一李敬培李惟鑑玄必采皮載吉方外醫沈鏔以次進伏訖時秀曰今日日氣尤熱諸節若何上曰苦熱尤難堪矣時秀曰今日則水剌進御爲幾次乎上曰昨夕則口味似稍生矣夜經劇熱朝又牽疼今日所進尤無可言二次所進之澆水飯亦不過一三匙而雖以水飮言之元氣漸不實故此亦不能多飮矣時秀曰區區下情之所焦迫者進御旣如此湯劑亦久停調補之道萬萬疎虞臣等俄與醫官成出一方而名雖蔘料實無異於涼劑自今日進御似好矣上曰面部之如汗疹者遍處皆然純是熱候此時蔘料決不可輕服矣時秀曰若此而眞元漸不足則焦悶當如何哉上曰如必欲議定湯劑則逍遙散之加入四物足爲淸補之劑矣前此冬節雖欲少服參料每五分倍入升麻然後始無後害今何可輕議此等藥耶問于康命吉也命吉曰逍遙散則雖入四物終是涼藥以今聖候似非當劑矣時秀曰旣已愼重於湯劑則其次又莫如食補如鮒魚膏之屬亦必有益於內托矣上曰非不欲食而終不能强食矣命書榻敎曰傅貼聖傳膏煙熏方更爲製入仍命沈鏔診察時秀等與諸閣臣同爲診察訖仍奏曰瘡口比朝顯有抽出之意色亦鮮紅此似是動靜矣膿汁今亦不出乎上曰午後則似有流膿矣時秀曰牽痛則何如上曰當處則猶不甚痛而四面牽亘處無不刺疼坐臥立俱難矣上曰坐直承旨入侍賤臣承命出傳行左承旨李書九進伏上曰自明日每於朝診時在院承旨一人越來同爲登筵承候可也仍試煙熏方訖命退諸臣以次退出
정조 24년
庚申六月二十四日酉時上御便殿藥房入侍時藥房都提調李時秀提調金載瓚副提調曺允大記事官金啓溫李存秀洪奭周水原留守徐有隣檢校直提學徐龍輔李晩秀原任直閣金祖淳醫官柳光翼白成一李敬培李惟鑑玄必采皮載吉方外醫沈鏔等以次進伏訖時秀曰少間諸節若何上曰別無動靜之顯然者卿等所見則何如時秀曰朝筵診察之時醫官輩皆言瘡口根核尙未及消而腫處之無紅色純是毒氣使然以此爲焦悶矣沈鏔之言則以爲煙熏之方專欲拔出根與膿而三次試用之後若無動靜則欲以牛糞膏仰奏試用矣俄筵診視則瘡口之抽出腫色之紅潤顯與其前有異且膿汁之每如冷水者夕後則色亦粗濁非但沈鏔之言諸醫官之言皆以爲顯效云矣夕水剌已爲進御乎上曰食則食矣時秀曰聖念旣已持難於湯劑則食補爲尤急必須强進而頻御焉上曰腫醫更有入聞者乎時秀曰全州黃姓醫人精於術業云而多有神效者閔台爀與之相親云故臣等書問後使之上來數日間似當入來云矣龍輔曰臣亦未見其人而求得其所命之藥果見神效矣允大曰以所聞言之則殆近於望而知之者人言固不可信而或有道逢行人不問而知其有內腫者云矣上曰然則速令上來可也時秀曰當使畿伯撥馬邀來矣上就寢少頃敎曰纔乍入睡矣熱氣又升矣時秀曰聞醫官言則熱候升降每在就寢之後云今亦如此乎上曰然矣鬱熱如此承候閣臣則使之輪回登筵好矣載瓚曰華留外每筵二人欲輪回入侍矣上曰熱不可堪矣卿等退去也諸臣以次退出
정조 24년
大殿腫候膿出後大殿王大妃殿惠慶宮中宮殿世子宮內閣政院玉堂藥房口傳別問安答曰知道
정조 24년
藥房都提調李時秀提調金載瓚副提調曺允大啓曰伏未審夜間聖體調攝若何寢睡水剌之節何如煙熏方進用之後癤處自潰膿根盡出諸節顯有差勝之意誠不勝萬萬慶幸而此時議藥尤不容少緩臣等率諸御醫趁早入診詳察聖候議定繼用之方爲宜臣等不任區區下忱敢此問安竝爲仰稟答曰知道
정조 24년
大殿王大妃殿惠慶宮中宮殿世子宮內閣政院玉堂口傳朝問安答曰知道
정조 24년
韓用鐸啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 24년
傳于曺允大曰藥房入侍傳于曺允大曰藥房入侍
정조 24년
韓用鐸以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 24년
庚申六月二十五日開東時上御便殿藥房入侍時藥房都提調李時秀提調金載瓚副提調曺允大記事官金啓溫李存秀洪奭周水原留守徐有隣檢校直提學徐龍輔醫官玄必采皮載吉以次進伏訖上曰沈鏔鄭允僑使之入來也夜深後暫爲入睡而方寢之中膿血自流透濕裏衫以至枕席皆然俄傾之間所流出者殆至數椀未知瘡處之如何故召見卿等矣時秀等與鏔允僑診察訖奏曰天色未明燭下又暗瘡處形色雖未得詳細診視而浮高處亦與昨日顯殊膿血之流注如此可知根核之幾盡瀜解臣等之慶幸有不可言今後則調補之方尤不可不加意鮒魚膏當自本院封進矣寢睡亦比前安穩乎上曰比前夜則少勝矣時秀曰天明後當更請診矣有隣曰膿血之稠濁凝結如此可知其欲膿未膿而連根拔出矣時秀曰臣等退出閤外當問安矣命退諸臣以次退出
정조 24년
庚申六月二十五日卯時上御便殿藥房入診入侍時藥房都提調李時秀提調金載瓚副提調曺允大記事官金啓溫李存秀洪奭周行左承旨李書九假注書呂東植水原府留守徐有隣原任直提學徐鼎修檢校直提學徐龍輔李晩秀原任直閣金祖淳檢校直閣沈象奎直閣金近淳醫官柳光翼金孝儉白成一李敬培李惟鑑玄必采鄭允僑皮載吉吳千根以次進伏訖時秀等曰俄間諸節益復差勝乎上曰其間一樣矣時秀曰肩胛上傍腫之牽疼處今果何如上曰此則不知矣時秀曰自上以不知爲敎可以仰認痛勢之益祛矣其間果有所進御乎上曰姑無所進矣時秀曰膿血快出之後口味亦必頓勝矣且今聖候旣向差勝之路此時調攝尤不可不愼最是生冷之進御風寒之觸冒所當深戒而聖慮之過用尤有妨於似此症候伏乞益加留意且於凡事必須以寬心爲務焉上曰觸風固所當戒而今此房戶之堅閉反爲太鬱矣允大曰果有太菀之慮只閉外窓而房戶則時時暫開恐好矣上曰閣臣中誰某入來乎時秀曰昨夜入宿之閣臣盡爲入來左議政今待閤外而方自外來不敢登筵矣上曰何必然乎時秀曰此時凡事豈敢不倍加審愼乎仍命退諸臣以次退出
정조 24년
庚申六月二十五日午時上御便殿藥房入侍時藥房都提調李時秀提調金載瓚副提調曺允大記事官金啓溫李存秀洪奭周水原留守徐有隣檢校直提學徐龍輔醫官康命吉柳光翼白成一李敬培李惟鑑鄭允僑玄必采吳千根方外醫沈鏔以次進伏訖時秀曰日勢已晩諸節更若何上曰運動則稍勝肩胛浮高處亦稍低而小小傍癤合成一團有如覆瓢不無牽引之症矣時秀曰其間有所進御乎上曰膿血多出之後中氣必似虛憊而不食自飽全無思食之念亦可怪也時秀曰熱氣尙存乎上曰熱氣轉不可堪此則腫候外別証矣時秀曰雖是兩症而腫候亦由於熱腫候差勝則熱氣亦當漸除矣上曰膿旣多出而牽引終不快祛問于沈鏔也鏔曰膿旣多出而所餘者只是査滓自當次次繼出餘症亦必漸祛矣上曰今則治熱之劑不可不留意醫官之議藥者誰某待令乎時秀曰康命吉之外只是柳光翼李惟鑑玄必采等諸人矣上曰渠輩皆不足以曉解藥理言其在國體豈成說乎此後則留意訪求可也時秀曰臣謹當訪求矣上曰今則惟食可補而非滯非鬱全不思食予以爲都是火矣卿等昨亦欲用生脈散而許多涼藥之中只有單蔘一種故蔘熱尤易發矣載瓚曰聞首醫言則治血涼補無如白吉更云矣時秀曰醫官使之診脈何如上曰康命吉入來診脈也命吉診候後退伏奏曰曉診時則左右三部浮數而且實今則稍降而左右三部中右脈尙未快降以臣所見補則猶可而決不可用涼劑矣上曰傅藥已久白成一鄭允僑沈鏔入來診察仍爲改傅也成一等診察訖奏曰浮高處今則顯低膿水連爲流出矣上曰曉後尙未進食而神氣則惺惺口味則終不開何也鏔曰神氣旣勝則口味似當漸開矣上曰今日亦當用煙熏乎鏔曰更觀今夜動靜而試之恐好矣上曰逍遙之加入四物予以爲當劑卿等退而更議也時秀曰當與諸醫更商而設或進御向來加入之涼劑決不可議到矣仍命退諸臣以次退出
정조 24년
庚申六月二十五日申時上御便殿藥房入侍時藥房都提調李時秀提調金載瓚副提調曺允大記事官金啓溫李存秀洪奭周檢校直提學李晩秀原任直閣金祖淳醫官康命吉柳光翼白成一李敬培李惟鑑鄭允僑玄必采吳千根方外醫沈鏔以次進伏訖時秀曰今日日氣則蒸熱似少退諸節亦隨以差勝乎上曰腫處已潰之後坐臥則任意自爲而傍癤旣苦熱候之升降者尤不可堪今亦方以此爲苦矣時秀曰熱候之如此誠不勝悶迫矣上曰每於睡覺之際如期熱升熱升則煩鬱難耐俄亦欲服牛黃而姑且止之將欲於安神淸心兩丸劑中試服矣命書榻敎曰進御龍腦安神丸一丸竹葉煎水入之又命書榻敎曰進御牛黃淸心元一丸入之時秀曰湯劑之連日停進尤爲焦迫矣朝後何所進御而亦爲幾次乎上曰食前則小勝而午後則口味頓變全不可進食純是熱症而近無口渴之故茶水亦不索飮此亦可怪矣允大曰水飮之不爲進御此則還以爲幸矣上曰鬱熱矣退去也諸臣以次退出
정조 24년
大殿王大妃殿惠慶宮中宮殿世子宮內閣政院玉堂藥房口傳朝問安答曰知道
정조 24년
藥房都提調李時秀提調金載瓚副提調曺允大啓曰伏未審夜間聖體調攝若何寢睡水剌之節亦何如傅貼之藥連爲進用而膿根漸益快出熱候更無往來乎湯劑昨旣停進議定不容暫緩臣等率諸御醫趁早入診詳察聖候更議繼進爲宜臣等區區下情達宵焦慮敢此問安竝爲仰稟答曰知道
정조 24년
李益運啓曰行大司憲李城輔在外執義張至冕掌令李德鉉持平安廷善未肅拜掌令權漢緯呈辭持平洪時濟疏批未下監察茶時之意敢啓傳曰知道
정조 24년
韓用鐸以兵曹言啓曰卽接宗廟署入直守門將朴亨源牒報則宗廟大門東邊東營內墻垣舊築二間許及西邊墻垣舊築五間許因雨頹圮云臣奎淳馳詣看審後令繕工監以杻把子堅實圍排樹柵令該曹待晴卽爲修築而衛軍各二名定立限改築間嚴加守直亦令巡邏營門申飭校卒各別巡察之意分付何如傳曰允
정조 24년
韓用鐸以兵曹言啓曰卽接西所衛將李文協牒報則永肅門北邊宮墻四間許頹圮云爲先令紫門監以杻把子及長木堅實圍排待晴擇日卽爲修築而把守軍以金虎門入直軍十五名除出限修築間嚴加守直之意分付何如傳曰允
정조 24년
韓用鐸以訓鍊都監言啓曰因兵曹草記永肅門北邊宮墻四間許頹圮處金虎門軍十五名除出將校一人率領改築間嚴加守直之意敢啓傳曰知道
정조 24년
韓用鐸以兵曹言啓曰卽接東所衛將崔在賢牒報則都摠府後內宮墻一間許頹圮云爲先令紫門監以杻把子及長木堅實圍排把守軍銅龍門入直御營軍八名除出限修築間嚴加守直之意分付何如傳曰允
정조 24년
韓用鐸以御營廳言啓曰因兵曹草記都摠府後內宮墻一間許頹圮處銅龍門入直軍八名除出將校一人率領限改築間嚴加守直之意敢啓傳曰知道
정조 24년
庚申六月二十六日卯時上御便殿藥房入診入侍時藥房都提調李時秀提調金載瓚副提調曺允大記事官金啓溫李存秀洪奭周行右承旨李益運假注書呂東植左議政沈煥之水原府留守徐有隣原任直提學徐鼎修檢校直提學徐龍輔以次進伏訖煥之等曰昨日膿出之後夜來聖體調攝若何上曰運動則稍勝而痛勢猶未夬祛矣時秀曰寢睡果安穩乎上曰昨夜亦未穩着矣時秀曰水剌亦果頻進乎上曰水剌終不能善進而元味略爲進御矣煥之曰雖元味若爲頻進則亦必有益矣上曰雨勢果何如時秀曰徹夜霔下可謂大雨矣上曰癤處今番傅藥沈鏔鄭允僑入來診察仍爲傅貼也鏔等承命診察時秀等同爲診察時秀曰臣雖眼昏不能詳知而浮高處比昨似尤勝矣鏔曰比之昨朝所見顯有勝意矣傅藥訖上曰煙熏方欲待差晩而試之矣仍命書榻敎曰待貼聖傳膏煙熏方更爲製入時秀曰今日稍有涼意湯劑姑爲置之更待議定似好矣仍命退諸臣以次退出
정조 24년
庚申六月二十六日午時上御便殿藥房入侍時藥房都提調李時秀提調金載瓚副提調曺允大記事官金啓溫李存秀洪奭周左議政沈煥之水原留守徐有隣檢校直提學徐龍輔原任直閣金祖淳醫官康命吉柳光翼白成一李敬培李惟鑑鄭允僑玄必采吳千根沈鏔以次進伏訖煥之曰俄間動靜若何上曰其間一樣矣煥之曰日色已晩其間何所進御乎上曰俄進白吉更米飮而未能多飮矣時秀曰臣於朝筵欲有仰奏而有筵退後煙熏方試用之敎故仍卽退出未及陳達矣再昨以前則腫處之浮高牽痛極爲罔措診察之際不得不歸重於治腫而今則腫氣幾乎差勝更無他慮熱候之往來升降以是膈火之祟而雖以平人言之寢食若不安穩則輒有煩鬱之症況幾日靜攝之中寢睡每至達夜水剌亦無所進如是之際眞元之日益澌憊勢所使然熱候之添加亦未必不由於氣虛之故一日如此則必添一分之熱二日如此則必添二分之熱此豈不萬萬焦悶乎今則涼劑之進御旣非可論而必先調補眞元然後無名無根之熱亦可有消滅之效首醫及諸醫之言皆如此故俄又議定藥名而四物中熟芐則代以乾苄六君子中減半夏八物湯中添入陳皮一種此非峻補之藥實是王道之劑臣之愚見雖或誤入諸醫之言未必盡是錯料自今日進御爲好矣上曰以今煩熱之症何可服此等藥耶時秀曰此症則似是虛煩而非實熱矣煥之曰今則藥路與昨日以前大異矣時秀曰臣等之意初欲以瓊玉膏仰奏進御矣今則此亦太緩矣上曰然則當試服矣時秀曰使提調出去煎入乎上曰今日則不可進御明再明當更議爲之矣時秀曰今則湯劑之一時停止爲可悶矣上曰卿等不知予氣稟乎卿等慨然矣予本不能服溫劑卽予本來氣稟而陰濕之日則尤不能進此等藥其害必如期而至以今日氣其何以進御此藥乎閣臣之多年出入於近密者似必知予氣稟矣揆之以氣稟參之以事理今日則斷不可服矣時秀曰臣等之心則一日停劑誠萬萬焦迫然則先以瓊玉膏少許香薷煎茶淡調進服若無滯意則稍多進御爲好矣上曰當更觀動靜爲之而平日一嘗瓊玉膏則五六日不能進食矣生脈散或勝於瓊玉膏耶時秀曰然則以生脈散製入亦好矣上曰無論瓊玉生脈予意則終以爲重難決不可服矣時秀曰此時言之仰費酬應尤爲悶迫何敢支離陳達而目下扶元之功專在於湯劑元氣若實則客熱不期退而自退今若未卽議定又過今日則臣等之悶迫尤當如何哉上曰酬應苦矣卿等之言如此八物湯明日更爲稟定後當進御瓊玉生脈間亦更待下敎也命書榻敎曰傅貼聖傳膏煙熏方製入命退諸臣以次退出
정조 24년
庚申六月二十六日申時上御便殿藥房入侍時藥房都提調李時秀提調金載瓚副提調曺允大記事官金啓溫李存秀洪奭周原任直提學徐鼎修檢校直提學李晩秀以次進伏訖時秀曰日已晏矣其間動靜若何上曰熱候尙未降矣時秀曰醫官之言皆以爲腫處比昨又不啻有顯效不出數日餘毒亦可快祛云誠爲萬幸而寢睡水剌之尙未復常最爲焦悶矣上曰以湯劑事卿等縷縷力請亦難許久相持生脈散固難進御而欲少試瓊玉膏矣時秀曰臣等自初仰請瓊玉膏而未蒙允許故請進生脈散矣今有進御之敎誠萬幸矣允大曰此藥雖入蔘料而地黃倍之故反可謂涼劑而氣稟之素冷者本不得服之矣上曰進御瓊玉膏調次橘薑茶煎入出榻敎上進御上曰左相出去乎允大曰尙在闕中矣上曰朝廷問安果不爲之乎允大曰有間三日爲之之命故今明不爲之矣命退諸臣以次退出
정조 24년
庚申六月二十六日酉時上御便殿藥房入侍時藥房都提調李時秀提調金載瓚副提調曺允大記事官金啓溫李存秀洪奭周左議政沈煥之水原留守徐有隣原任直提學徐鼎修檢校直提學徐龍輔醫官康命吉柳光翼白成一李敬培李惟鑑鄭允僑玄必采吳千根沈鏔以次進伏訖時秀曰晩後諸節更若何上似就寢良久始敎曰入來者誰也時秀曰臣等卽藥院三提調也承命入侍矣上又似就寢良久敎曰閣臣入來乎時秀曰左議政華城留守京畿監司禮曹判書差後入來矣煥之曰俄間聖候若何上久不應少頃上欠伸起坐時秀曰臣等之入來已久而自上就寢矣上曰其間稍久乎時秀曰已過一吸竹頃矣上曰前則寢睡後發熱太過矣今似稍勝矣有隣曰此則萬幸矣上曰煙熏方尙餘一次而今已晩矣時秀曰此則姑止之亦何不可乎上曰予則必欲滿次數矣時秀曰瓊玉膏進御後旣無他症今則溫補之劑不可不趁卽議定以八物湯爲定何如上曰明當更議姑爲退去也鬱熱不可堪矣諸臣以次退出
정조 24년
行都承旨曺允大藥院進行左承旨李書九坐直行右承旨李益運坐直左副承旨韓用鐸坐右副承旨金羲淳坐同副承旨韓致應坐注書金啓溫藥院直一員未差假注書呂東植仕直事變假注書閔哲儒仕
정조 24년
藥房都提調李時秀提調金載瓚副提調曺允大啓曰伏未審夜間聖體調攝若何寢睡水剌之節亦何如煙熏方連爲進用而膿根有快出之效瓊玉膏進御之後熱候無往來之漸乎臣等率諸御醫趁早入診詳察聖候議定繼進之劑爲宜臣等不任達宵焦慮敢此問安竝爲仰稟答曰知道
정조 24년
大殿王大妃殿惠慶宮中宮殿世子宮政院玉堂藥房口傳夕問安答曰知直
정조 24년
傳于曺允大曰藥房三提調持湯劑入侍
정조 24년
曺允大以吏曹言啓曰今此宗廟永寧殿秋享大祭獻官執事中時無職名人員令該曹口傳付軍職何如傳曰允
정조 24년
兵曹口傳政事護軍李魯春鄭尙愚副護軍徐有聞曺錫中洪樂游竝單付
정조 24년
韓用鐸以兵曹言啓曰卽接慶熙宮衛將崔道亨牒報則武德門東邊墻垣一間半頹圮云令繕工監爲先以杻把子堅實圍排急速修築而亦令巡邏營門申飭校卒限改築間嚴加巡察之意分付何如傳曰允
정조 24년
韓用鐸以兵曹言啓曰卽接南道參軍南建中牒報則禁衛營所授崇禮門西邊近處體城四間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 24년
韓用鐸以禁衛營言啓曰本營分授崇禮門西邊體城四間許頹圮處把守軍兵令該軍門量宜把守事自兵曹草記矣將校一員京標下軍十五名嚴飭定送限修築間率領晝夜輪回守直之意敢啓傳曰知道
정조 24년
庚申六月二十七日卯時上御便殿藥房入診入侍時藥房都提調李時秀提調金載瓚副提調曺允大記事官金啓溫李存秀洪奭周右副承旨金羲淳假注書呂東植左議政沈煥之水原府留守徐有隣原任直提學徐鼎修檢校直提學徐龍輔醫官康命吉柳光翼金孝儉白成一李敬培李惟鑑鄭允僑玄必采吳千根以次進伏訖煥之等曰夜間諸節若何上不答良久時秀曰昨夕入診時自上似睡非睡頗有昏沈之意矣今所仰覩亦似如此夜來連爲如此而過乎上曰昨夜所經過難以盡言矣時秀曰今則湯劑議定一時爲急請令首醫以下以次診候焉命吉光翼敬培以次進前診候訖退伏奏曰熱氣則似稍除而左右三部度數俱似不足矣時秀曰非但脈候雖以臣等所見言之神氣之委薾萬萬焦悶溫補之劑不容少緩今則八物湯猶爲太歇臣等當與諸醫更議湯劑矣上曰瓊玉膏昨亦進服而陰濕之日難以見效矣時秀曰瓊玉膏本是緩緩調補之劑非可以目下責效矣一邊進湯劑而瓊玉膏間間調服實爲好矣上曰然矣今則不可不用對症之劑矣時秀曰其間水剌則進御幾次乎上曰口味尤爲不適矣時秀曰湯劑當卽速議定臣等少退議入乎上曰出坐外軒卽爲議入也時秀等退伏外軒與諸醫議定湯劑持加減八物湯方文進前讀奏敎命吉曰此藥若滯則奈何命吉曰元方中旣減乾地黃必無此慮矣上曰今日當再服人蔘二錢姑以一錢改之好矣命吉曰丁香五分太多當改以七枚矣上曰提調先退監煎也仍命書榻敎曰進御加減八物湯一貼煎入載瓚先退時秀曰昨聞沈鏔言則癤處下方稍似堅硬云果然乎上曰似然而亦未詳知矣煥之曰牽痛則快愈乎上曰此則愈矣煙熏方今當更試耶時秀曰姑待湯劑進御後更觀動靜而爲之似好矣仍命退諸臣以次退出
정조 24년
庚申六月二十七日辰時上御便殿藥房三提調持湯劑入侍時藥房都提調李時秀提調金載瓚副提調曺允大記事官金啓溫李存秀洪奭周左議政沈煥之水原留守徐有隣檢校直提學李晩秀原任直閣金祖淳醫官康命吉柳光翼白成一李敬培李惟鑑鄭允僑玄必采吳千根以次進伏訖煥之等曰俄間諸節更若何上曰一樣矣時秀奉進湯劑上欲進御旋敎曰湯劑似少冷更爲溫來也命吉奉出湯劑溫於伏爐上以來時秀又奉進上進御訖敎曰藥味甚好矣時秀曰藥力猶爲太弱午後更進之劑則人蔘加一錢又入乾薑似好矣命吉曰以今聖候雖用三錢未爲不可矣上曰然矣而亦何必驟加乎時秀曰粟米飮當自本院煎入間間以米飮樣進御似好矣上曰此則置之命退諸臣以次退出
정조 24년
庚申六月二十七日午初上御便殿藥房入侍時藥房都提調李時秀提調金載瓚副提調曺允大記事官金啓溫李存秀洪奭周原任直提學徐鼎修檢校直提學徐龍輔醫官康命吉柳光翼白成一李敬培李惟鑑鄭允僑玄必采吳千根沈鏔以次進伏訖時秀曰俄間聖候若何上似睡非睡久不下答少頃餘時秀又奏曰臣等入來矣日熱如此而寢睡太久似有昏沈之候少加提醒焉少頃又奏曰湯劑煎入何如良久又仰請上曰似太數矣時秀曰午刻已過不可不趁此時進御矣上曰暑氣甚難卿等出去也時秀曰臣等出去湯劑監煎後當卽入來矣命書榻敎曰進御加味八物湯前方中加乾薑一錢人蔘加一錢丁香加二粒當歸白芍藥減三分川芎縮砂減二分一貼更爲煎入命退諸臣以次退出
정조 24년
庚申六月二十七日午正上御便殿藥房三提調持湯劑入侍時藥房都提調李時秀提調金載瓚副提調曺允大記事官金啓溫李存秀洪奭周左議政沈煥之水原留守徐有隣檢校直提學李晩秀原任直閣金祖淳醫官康命吉柳光翼李敬培李惟鑑鄭允僑白成一皮載吉玄必采吳千根以次進伏訖煥之等曰其間動靜若何上曰只是昏睡矣時秀曰寢睡太久反有昏沈之候如此盛熱此猶可悶矣上曰事勢睡外無奈矣時秀曰寢睡餘熱候差勝乎上曰然矣時秀曰水剌進御幾何而口味則何如上曰尤不可食矣時秀等奉進湯劑上起坐進御仍就枕時秀曰聖候雖難强作湯劑進御之後則或使人扶掖時時行步於房閾之內好矣少頃上敎曰臨政政官事可悶矣左相出擧條申飭也煥之曰大政期限已過湖南殿最亦入來有日而吏曹判書李秉鼎以其親病陞降坐起尙未爲之申飭使之卽爲擧行何如上曰依爲之出擧條上曰如有事關民事者雖此時這這稟處也命退諸臣以次退出
정조 24년
庚申六月二十七日申時上御便殿藥房入侍時藥房都提調李時秀提調金載瓚副提調曺允大記事官金啓溫假注書呂東植記事官李存秀洪奭周原任直提學徐鼎修檢校直提學徐龍輔以次進伏訖時秀等曰俄間聖體若何少頃又奏曰湯劑二貼進御後果無他症乎上曰別無他症矣時秀曰煙熏方當爲更試乎上曰今當爲之矣時秀曰招問醫官柳光翼等曰今此聖候昏沈之時煙氣若或發散於房闥之內則恐或有妨神氣矣光翼等曰似無所妨矣沈鏔曰煙熏方徐觀動靜試用亦爲無妨矣上曰熱菀矣卿等姑退只留醫官可也命書榻敎曰進御人蔘五錢重粟米飮煎入命退諸臣以次退出
정조 24년
庚申六月二十七日酉時上御便殿藥房三提調持湯劑入待時藥房都提調李時秀提調金載攢副提調曺允大記事官金啓溫李存秀洪奭周左議政沈煥之水原留守徐有隣檢校直提學徐龍輔李晩秀原任直閣金祖淳檢校直閣沈象奎醫官康命吉柳光翼白成一李敬培李惟鑑鄭允僑玄必采吳千根以次進伏訖煥之曰其間聖體若何時秀曰寢睡之中昏沈太過矣湯劑今方煎入暫爲起坐進御焉上曰置之少頃時秀等又請上又若就寢良久時秀曰湯劑易冷卽爲進御焉上始起坐進御時秀曰方外醫人中洪旭浩姜最顯最稱精明云使之待令何如上曰依命書榻敎曰進御五錢重人蔘粟米飮更爲煎入命退諸臣以次退出
정조 24년
庚申六月二十七日三更上御便殿藥房三提調持湯劑入侍時藥房都提調李時秀提調金載瓚副提調曺允大記事官金啓溫李存秀洪奭周左議政沈煥之水原留守徐有隣檢校直提學徐龍輔原任直閣金祖淳醫官康命吉柳光翼白成一李敬培李惟鑑鄭允僑玄必采吳千根沈鏔以次進伏訖時秀曰俄間動靜若何上曰夜氣似涼矣時秀曰蔘茶煎待矣上曰姑置之時秀等曰煎入已久卽爲進御何如上起坐進御時秀曰醫官等使之診候矣命吉等以次診候訖命吉曰左右三部不足之候與朝一樣矣光翼曰不足之候一樣矣敬培曰脈度不足矣時秀曰蔘茶將連爲煎入而內局所在則所擇用者好品無多私局亦無極品云自內所儲若有江界別貿之蔘則欲入湯劑矣上曰當內下時秀曰膏藥之傅貼稍久更爲傅貼何如上曰當從便自內傅貼矣命書榻敎曰進御人蔘一兩重粟米飮煎入命退諸臣以次退出
정조 24년
院相沈煥之直行都承旨尹行恁別入直行左承旨李書九坐直行右承旨李益運坐直行左副承旨金祖淳別入直右副承旨韓用鐸別入直同副承旨金羲淳別入直注書金啓溫別入直一員未差假注書呂東植仕直事變假注書閔哲儒別入直
정조 24년
藥房都提調李時秀提調金載瓚副提調曺允大啓曰伏未審夜間聖體調攝若何熱候差勝之後寢睡水剌之節何如煙熏方昨雖停止膏藥旣已改貼根核有漸解之效湯劑連次進御蔘茶亦爲繼入諸節有益勝之意乎臣等率諸御醫趁早入診詳察聖候更議繼進爲宜臣等區區下情達宵焦慮敢此問安竝爲仰稟答曰知道
정조 24년
傳于李書九曰禮房承旨馳詣懿陵奉審摘奸以來
정조 24년
傳于曺允大曰同副承旨許遞前望單子入之待下批牌招察任
정조 24년
承旨前望單子入之金祖淳落點
정조 24년
李書九以禮曹言啓曰卽接靖陵直長所報則本陵六朔朔望焚香受香在於明日而新除授參奉韓海玉時在忠淸道淸州地姑未上來直長今方入直受香無人云在外參奉韓海玉今姑改差其代卽令該曹口傳差出以爲受香之地何如傳曰允
정조 24년
酉時大行大王昇遐于昌慶宮之迎春軒
정조 24년
尹行恁達曰大行初喪時首相稱以院相參坐本院凡大小事裁處稟達矣今方依例爲之之意敢達令曰依
정조 24년
沈煥之以承言色口傳達曰大喪時領議政例爲院相左議政爲摠護使而領議政李秉模奉命出疆臣煥之以院相擧行摠護使則以右議政李時秀達下之意敢達令曰依
정조 24년
藥房口傳達曰當此罔極之痛睿候必多傷損之節王大妃殿氣候惠慶宮氣候中宮殿氣候嘉順宮氣候亦必有損節三錢重人蔘粟米飮自今日逐日煎入醫女依例差備直宿醫官柳光翼金孝儉李敬培卞觀海李惟鑑亦別省記入直何如令曰依
정조 24년
易服擧哀後王大妃殿惠慶宮中宮殿嘉順宮世子宮內閣政院玉堂藥房朝廷二品以上六曹堂上大司諫口傳問安答曰罔極
정조 24년
庚申六月二十八日卯時上御便殿藥房入診入侍時藥房都提調李時秀提調金載瓚副提調曺允大記事官金啓溫李存秀洪奭周行右承旨李益運假注書呂東植左議政沈煥之水原府留守徐有隣原任直提學徐鼎修檢校直提學徐龍輔李晩秀原任直提學鄭大容原任直閣金勉柱金祖淳檢校直閣沈象奎直閣金近淳醫官康命吉柳光翼金孝儉白成一李敬培李惟鑑鄭允僑玄必采吳千根以次進伏訖煥之等曰夜來聖體若何寢睡之節何如上曰罷漏後稍得成眠矣時秀曰夜來有何進御乎上曰全無所進矣時秀曰蔘茶今方待令矣上不答又奏曰蔘茶煎入稍久有致涼之慮矣上曰入之時秀曰蔘茶玆敢入之伏望起坐進御焉仍屢次仰奏上起坐進御時秀曰今方起坐起早診候好矣而方外醫金𨑓淳姜最顯等亦爲待令矣上曰今世安有能知之醫乎第須招入也幼學金𨑓淳訓鍊判官姜最顯入來命吉光翼診候訖退伏奏曰元氣之不足與昨一樣矣上曰湯劑當何以爲之耶命吉曰當用補劑而兼爲溫脾矣最顯診候訖退伏奏曰脈度浮闊而似有風氣矣上曰大體何如最顯曰大體則不足矣上曰亦不大段乎最顯曰不至大段矣𨑓淳診候訖退伏奏曰右三部有不足之慮矣時秀曰背部傅藥處當爲診察乎煥之曰背部傅藥處當爲改傅乎載瓚曰醫官招入更爲傅貼乎上曰今當傅貼矣時秀曰臣等當退與醫官議定湯劑矣命書榻敎曰進御加減內托散一貼煎入仍命退諸臣以次退出
정조 24년
庚申六月二十八日辰時上御便殿藥房三提調持湯劑入侍時藥房都提調李時秀提調金載瓚副提調曺允大記事官金啓溫記注官金啓濂記事官洪奭周左議政沈煥之水原留守徐有隣原任直提學徐鼎修檢校直提學徐龍輔李晩秀檢校待敎李存秀醫官康命吉柳光翼白成一李敬培李惟鑑玄必采吳千根以次進伏訖上起坐煥之等曰少間聖體若何上曰其間一樣矣時秀奉進湯劑上曰誰藥也時秀曰姜最顯之所命而諸議大體相似矣上曰五錢重乎時秀曰入蔘三錢矣上進御時秀曰午後當更煎入湯劑而臣等當爲隨入矣上曰退去也諸臣以次退出
정조 24년
庚申六月二十八日午時上御便殿藥房入侍時藥房都提調李時秀提調金載瓚副提調曺允大記事官金啓溫李存秀洪奭周左議政沈煥之水原留守徐有隣原任直提學徐鼎修檢校直提學徐龍輔李晩秀原任直提學鄭大容原任直閣金勉柱金祖淳檢校直閣沈象奎直閣金近淳醫官康命吉柳光翼白成一李敬培李惟鑑玄必采吳千根以次進伏訖煥之等曰其間諸節若何上久無所答時秀曰洪旭浩待令而未及診候矣使之入來診候何如上不答時秀又奏曰使之診候爲好矣少頃煥之又奏曰洪旭浩待令矣上始敎曰何必然乎上旋又若就寢俄頃敎曰甚暑矣卿等出去也時秀曰臣等欲請診候矣上曰少休當卽召診候今則不可酬應矣斯速退去諸臣以次退出
정조 24년
庚申六月二十八日午末上御便殿左副承旨入侍時行左副承旨金祖淳記事官金啓溫李存秀洪奭周以次進伏訖上曰京畿監司禮曹判書入侍賤臣承命出傳原任直提學徐鼎修檢校直提學徐龍輔偕入進伏上曰二直提學入侍賤臣承命出傳與檢校直提學李晩秀偕入進伏時上候已危劇晩秀請召洪旭浩姜最顯診候上許之仍又命藥房入侍賤臣承命出傳與藥房都提調李時秀提調金載瓚副提調曺允大原任直提學鄭大容原任直閣金勉柱檢校直閣沈象奎直閣金近淳醫官康命吉柳光翼白成一李敬培李惟鑑鄭允僑玄必采吳千根方外醫前縣監洪旭浩僉正姜最顯等進伏上已不能言矣諸臣進詣臥內高聲奏曰臣等入來矣上不答時秀曰方外醫人李命運今方待令與洪旭浩姜最顯更令入診宜矣上無發落時秀仍招入旭浩等進前診候訖命運曰脈度未敢詳知矣旭浩最顯皆無所達時秀請書榻敎曰進御人蔘五錢重粟米飮連爲煎入又請書榻敎曰進御淸心元二丸入之又請書榻敎曰進御蘇合元五丸調薑湯入之允大竝書出時秀又進前高聲奏曰聖候如此議藥廳榻敎今方書出矣祖淳承書榻敎曰議藥廳依例擧行上微微有玉音煥之等又進前高聲奏曰臣等待令矣上又無所答仍連進蔘茶及淸心元蘇合元王大妃殿以承傳色口傳下敎曰今番上候與先朝丙戌年症候相似其時所進之湯劑詳考用之而星香正氣散其時曾爲進御見效令醫官議進也時秀令命吉議定星香正氣散方文允大書榻敎曰進御星香正氣散一貼煎入惠慶宮以承言色口傳下敎曰東宮今方號泣欲出問候故方欲同出諸臣姑爲退待也煥之等退待戶外須臾煥之等進詣戶外高聲奏曰臣等今方入去矣慈宮還內煥之等復入允大奉入星香正氣散時秀奉進以匙進湯劑至數匙或順下或吐出又連進蔘茶及淸心元王大妃殿以承傳色口傳下敎曰所進湯劑何不續續奏達乎煥之等口傳回奏曰俄用星香正氣散今方連進蔘茶及淸心丸而終無一分動靜萬萬罔措矣時秀連進蔘茶而上不能進御時秀又令命吉診候命吉診候訖退伏曰脈度已無可望矣諸臣竝遑遑罔措或環坐號泣煥之顧謂祖淳曰祈禱傳敎斯速書出祖淳承書曰廟社宮山川祈禱事榻前定奪煥之曰宮城扈衛不可遲滯矣祖淳又承書曰宮城扈衛事榻前定奪行左承旨李書九行右承旨李益運左副承旨韓用鐸同副承旨金羲淳假注書呂東植入來王大妃殿以承傳色下諺書曰前承旨尹行恁都承旨除授牌招察任煥之口傳入稟曰都承旨曺允大宜有許遞文蹟矣王大妃殿以承傳色下諺書曰都承旨曺允大許遞新除授都承旨尹行恁入侍少頃行恁入來號泣而言曰目今國勢孤危人心波蕩安危之機迫在呼吸朴準源卽東宮外祖也先授將任使管扈衛不可少緩矣煥之卽請王大妃殿承傳色入稟曰御營大將申大謙今姑許遞其代以前參議朴準源爲之何如王大妃殿以承傳色下諺敎曰御營大將申大謙許遞前參議朴準源爲御營大將扈衛少頃王大妃殿又以承傳色口傳下敎曰上候似是風氣而大臣閣臣不議相當之劑只有遑遑之狀何也煥之以承傳色口傳回奏曰今則聖候已至大漸天地罔極更無可達之辭矣王大妃殿以承傳色口傳下敎曰先朝丙戌上候昏沈經一晝夜而始乃回蘇甲午又有此症而終臻康復今則上候之添劇尙未許久此何言也煥之等又口傳回奏曰方又連進當劑矣載瓚奉入蔘茶淸心丸而上亦不能進御時秀又請王大妃殿承傳色口傳入稟曰蔘茶調淸心丸纔已煎入而今則萬無進御之路天地罔極矣仍失聲號哭少頃王大妃殿以承傳色口傳下敎曰然則予欲親自奉進卿等暫退煥之等承命暫退戶外矣少頃戶內有哭泣之聲煥之時秀行恁等進詣戶外高聲迭奏曰臣等逢此天地罔極之境見今四百年宗社安危凜如一髮而臣等之所仰恃者惟我王大妃殿下慈宮邸下而已東宮邸下方在沖年保護之節惟在我慈殿殿下慈宮邸下何不念及於此而爲此任情之擧乎且邦禮所在至重至嚴伏願卽爲還內焉行恁又高聲奏曰慈殿慈宮卽臣等之母也臣等雖開門而其在母子之道事理當然若不卽還內則勢將不得不開門而入矣有頃始還內煥之進詣御榻前請書遺敎行恁承書遺敎曰傳曰大寶傳于王世子煥之詣御榻前告宣遺敎使行恁高聲讀奏行恁仍與兼司書金近淳記事官李存秀奉遺敎及大寶往傳于王世子王世子不受之號哭不已煥之以承傳色口傳入稟于王大妃殿曰宗戚執事當以昌城尉黃仁點光恩副尉金箕性宜寧縣監金宗善敦寧主簿金在昌前直長金在三漢城主簿金基允前都事朴宗輔景慕宮令朴宗慶爲之矣仍令諸執事入來仁點箕性在昌在三宗輔宗慶爲先入來諸執事進御床傍屬纊訖下番翰林洪奭周書上大漸三字假注書呂東植奉出周示于外廷乃酉時也
정조 24년
庚申六月二十八日酉時上大漸于昌慶宮之迎春軒領議政沈煥之曰今番大禮當一遵喪禮補編禮房承旨取補編詳考擧行也禮房承旨李書九曰政院玉堂間所藏喪禮補編注書出去持入也記事官金啓溫出去持入書九考見訖與諸臣相議曰屬纊之下有旣絶內外皆哭之文而其下始有皐復節次今旣屬纊當於皐復之前先行擧哀節次矣於是王世子及殿宮擧哀諸臣皆擧哀訖內侍奉衮袍自東霤下設梯而升北面三呼皐復畢又哭盡哀訖大臣閣臣分立於楹外書九奉復衣置御床傍煥之請承傳色口傳入稟于王大妃殿曰多有擧行之事保定門集禮門永淸門建陽門金虎門留門慈旨標信今方請出百官擧哀當於明政殿爲之明政門開門標信亦爲請出矣少頃下標信留門又請承傳色口傳入稟于王大妃殿曰丙申年國恤時巡監軍及軍號以前一日所下仍用今亦依此爲之乎少頃王大妃殿以承傳色口傳下敎曰丙申前例巡監軍仍用云依此擧行假注書呂東植承命出傳煥之又入稟曰巡監軍牌例由敦化門出入而今已夜深雖在倉皇之中不可由他門出入請出標信敦化東夾留門少頃下標信王大妃殿又以承傳色口傳下敎曰經費民弊聖意常所愛惜今番衣襨所入各殿當當之衣襨數爻先爲書入自內所不當之衣襨自外擧行又以承傳色口傳下敎曰守陵官以安春君西春君中可合人書入行都承旨尹行恁曰日候方熱襲時尙遠設氷之節不可緩矣仍設平床及設氷竝如禮擧行大臣以下皆少退承史閣臣春坊宗戚執事各一員輪回成班於楹外
정조 24년
朝哭後王大妃殿惠慶宮中宮殿嘉順宮世子宮內閣政院玉堂藥房朝廷二品以上六曹堂上大司諫口傳問安答曰罔極
정조 24년
襲小斂奠晡哭後王大妃殿惠慶宮中宮殿嘉順宮世子宮內閣政院玉堂藥房朝廷二品以上六曹堂上大司諫口傳問安答曰罔極
정조 24년
王大妃殿以諺書下敎曰如此大喪三公不得備員國朝初有領議政李秉模付領府事左相右相爲領左相禮曹判書徐龍輔爲右相摠戎使李得濟許遞左副承旨金祖淳摠戎使除授前承旨李光益副摠管除授
정조 24년
李書九以禮曹言達曰取考謄錄則飯含時領議政當爲詣殯殿行禮而今番則領議政出疆何以爲之乎敢稟王大妃殿以諺書下敎曰領議政沈煥之爲之
정조 24년
有政吏批判書李秉鼎進參判參議未差行都承旨尹行恁進領議政沈煥之左議政李時秀右議政徐龍輔承文都提調徐龍輔竝單付
정조 24년
兵批判書金載瓚進參判未差參議朴奎淳參知成鼎鎭進右副承旨韓用鐸進領中樞府事李秉模單付
정조 24년
王大妃殿以承傳色口傳下敎曰都承旨尹行恁嘉善陞資爲都承旨
정조 24년
兵曹口傳政事副摠管單李光益除授事承傳
정조 24년
吏曹口傳政事禮曹判書李晩秀徐邁修趙鎭寬工曹判書李得臣洪明浩李敬一禮曹參判閔台爀尹光普尹行元兵曹參判曺允大李魯春李基讓禮曹參議洪樂游沈象奎徐有聞尙衣提調金祖淳鄭大容尹光普副護軍朴準源今加嘉善加資事承傳都承旨尹行恁今加嘉善加資事承傳
정조 24년
沈煥之達曰襲時大臣時原任閣臣承旨禮曹三堂上工曹判書兩司長官玉堂春坊各一員依例入參何如以承言色口傳下令曰依
정조 24년
兵曹口傳政事御營中軍任嵂吳毅常李章漢
정조 24년
吏曹口傳政事知春秋李得臣李敬一權裕同春秋鄭尙愚李基讓兪漢謨告訃兼請諡請承襲使黃仁點金箕性具敏和副使鄭大容李翊謨鄭尙愚書狀官張至冕尹行直尹羽烈王大妃殿以承傳色口傳下敎曰上使以末望爲之其餘皆以首望爲之
정조 24년
吏曹摠護使左議政李時秀殯殿都監提調三行兵曹判書金載瓚禮曹判書李晩秀刑曹判書韓用龜郞廳六右通禮趙得永戶曹正郞鄭持容禮曹正郞權行彦兵曹正郞宋知濂副司果尹應鉉敦寧主簿金基允國葬都監提調三右參贊李祖源戶曹判書李在學大護軍趙鎭寬郞廳八副司直曺允遂副修撰閔師宣副司果朴宗輔禮曹正郞金魯範工曹佐郞李永翼濟用判官朴魯榮繕工副正金魯敬副司果金龍柱山陵都監提調三水原留守徐有隣左參贊金文淳工曹判書李得臣郞廳十司成閔命爀副校理沈奎魯戶曹佐郞尹耆東兵曹佐郞韓翼鎭工曹佐郞李羲文司僕正洪元燮平市令宋欽書漢城主簿金基彦副司果洪樂正刑曹正郞宋倫載鑄成廳提調二戶曹參判徐瀅修工曹參判姜彝正郞廳二戶曹正郞李靖模工曹正郞徐重修守陵官安春君梓宮上字書寫官光恩副尉金箕性預差綾城尉具敏和銘旌書寫官知中樞洪良浩預差判敦寧尹師國代奠官西春君爗魂殿參奉二沈兢之鄭基應山陵參奉二李大鉉黃基鎬忠衛姜元會
정조 24년
尹行恁以吏曹言達曰國葬都監郞廳前郡守金龍柱前都事朴宗輔山陵都監郞廳前郡守尹應鉉時無職名竝令該曹口傳付軍職何如令曰依
정조 24년
兵曹口傳政事副司果金龍柱朴宗輔尹應鉉竝單付
정조 24년
吏曹國葬都監郞廳金龍柱有頉代戶曹佐郞沈允之
정조 24년
王大妃殿以承傳色口傳下敎曰守陵官安春君實病難强云侍奠其代同敦寧李彦植代行
정조 24년
王大妃殿以承傳色口傳下敎曰殯殿以歡慶殿爲之
정조 24년
領議政沈煥之左議政李時秀右議政徐龍輔率百官啓曰旻天不弔生民無祿大行大王景福方隆仙馭遽賓天乎天乎號籲靡極人心波盪茫無所屆而幸賴儲宮善繼宗社有托而第念寶籌尙在沖齡萬機有難獨斷竊稽史牒凡於嗣君未長之時多有長秋垂簾之禮宋之宣仁太后旣有女堯之稱我朝貞熹聖妃克著翊聖之功盛德洪休千載匹美伏惟我太母殿下保佑之烈夙彰慈孝之德兩盡今於嗣服之初深念古先懿規明諭在廷撰進節目臣民幸甚王大妃殿以諺書答曰未亡人惟望大行王而生存卽今邦運不幸蒼生無祿主上賓天未亡人當此情境猶食息苟全一則沖子二則沖子區區所望專在於卿等一心向上幾傾之宗社扶而安之豈意今日聞此言也宋時宣仁太后垂簾聽政元祐之治至今稱之終非女主聲敎不出房闥之本色卿等忽以此言聞於予未知其當也勿復强請深有望焉
정조 24년
領議政沈煥之左議政李時秀右議政徐龍輔率百官達曰皇穹降割臣民無祿遽遭天地崩坼之痛以我邸下出天之誠皇皇號擗靡有止極不遑他及第伏念繼序承統乃是有國不易之典亦我列朝常行之禮其在重宗社之托繫臣黎之望不容少緩而該曹草記遽然還給雖出於我邸下罔極之至情未暇念典禮之重而天位不可暫曠寶命不可暫虛伏願邸下仰念宗祧之至重克體殿宮之丕托勉抑哀痛之情亟從有司之請不勝顒祝令曰小子煢煢罔極罔涯卿等何爲而有此言
정조 24년
行都承旨尹行恁行左承旨李書九行右承旨李益運行左副承旨金祖淳右副承旨韓用鐸同副承旨金羲淳達曰伏以皇穹不弔臣民無祿大行大王奄棄群臣以邸下出天之孝皇皇號擗靡所止極而第伏念四百年宗社之托億兆民顒望之情惟係我邸下一身則早正名位亟承統緖不容一日暫緩而卽伏見該曹儀注草記有還下之命仰認罔極之至慟未暇念典禮之至重而繼序承統卽有國不易之事踐位行禮亦帝王善繼之孝惟願邸下少抑哀痛之懷勉循群下之情亟賜允從無或踰日不勝幸甚令曰天地罔極此何言也
정조 24년
庭請再啓曰惟我慈聖殿下保佑我大行大王盛德洪功史不勝書擧國臣庶到于今式賴而今此盈庭血籲之未蒙開許何其與從前慈覆之意異也臣等之疾聲呼號者實是歷代之彝典亦粵我家之故事伏況成宗大王至德夙著於中外寶齡已及於舞勺而貞熹聖妃猶以萬機之或闕爲憂垂簾同聽八域磐泰今我儲宮聰明睿智億兆延頸同符我聖祖而寶籌比聖祖踐位之時尙未及二齡矣以我太母之徽範至仁獨不遵聖妃已行之典而反有此靳持之敎耶此莫非臣等忱誠淺薄未能孚格之致而相顧抑塞萬萬罔措玆不得不冒死申籲伏乞亟回慈念俯循群情千萬顒祝王大妃殿以諺書答曰初啓批旨悉予衷曲庶幾卿等之領會予意而又率百官瀆擾於悲撓之中卿等事實爲慨然予否德不及我朝聖母萬萬聖母盛德予何以追萬一乎朝廷之賢良濟濟一心俠輔我沖子康濟國事予雖不聽政宗社之托可以安如磐石卿等不爲無益之廷請歌頌詠歡於大行王盛德至善無一分或負予未亡人之日夕所望者卿等卽爲退去
정조 24년
李書九以禮曹言達曰黼殺依庚子甲辰丙申已行之例及喪禮補編所載用於襲時之意敢達令曰依
정조 24년
李書九以禮曹言達曰庚子甲辰丙申襲具皆用翼善冠衮龍袍而喪禮補編襲具亦如此載錄今亦依此分付尙方之意敢達令曰依
정조 24년
李書九以禮曹言達曰五禮儀只有朝夕上食而丙申年國恤時竝行晝茶禮矣今亦依前例擧行之意敢達令曰依
정조 24년
李書九以禮曹言達曰五禮儀自初喪至卒哭竝停大中小祀而殯後惟啓社稷事載錄依此擧行何如令曰依
정조 24년
李書九以禮曹言達曰自初喪至卒哭竝停大中小祀事今方入達矣今此懿陵忌辰祭依禮文停止何如令曰依
정조 24년
李書九以禮曹言達曰宗廟各陵殿宮園卒哭前雖廢祭享朔望焚香則不可停廢依前例擧行之意敢達令曰依
정조 24년
李書九以禮曹言達曰卽接司僕寺牒報則今此國恤時各殿輦輿及轎子御馬寶馬仗馬鞍諸具各樣等物裹以白綿布已有前例自本曹入達施行云依此例擧行事分付何如令曰依
정조 24년
李書九以禮曹言達曰宗廟景慕宮告文祭今將受香矣大行朝宗廟祝式孝廟朝以上不書皇曾祖顯廟朝以下皇字下書高曾祖考今則肅廟朝以下書高曾祖考而景廟室祝文及景慕宮祝文頭辭亦不可不及今稟定景廟室祝辭書以皇伯曾祖考景慕宮祝辭書以皇叔祖父允合禮意分付香室依此擧行何如令曰依
정조 24년
李書九以殯殿摠護使意達曰在前國恤時奉常寺內贍寺內資寺造果聽排設於闕內而丙申年奉常寺造果廳設於局出身廳內贍寺內資寺則設於忠壯衛廳矣今番則何以爲之敢達令曰鑄字所爲之
정조 24년
奎章閣原任提學沈煥之原任直提學徐龍輔提學金載瓚原任直提學徐鼎修檢校直提學李晩秀原任直提學鄭大容原任直閣金勉柱尹行恁金祖淳檢校直閣沈象奎直閣金近淳檢校待敎李存秀等箚曰伏以皇天不弔降割我宗祊大行大王奄棄群臣天地罔極臣民罔極況臣等職忝邇密偏蒙恩造攀號之痛五內崩割嗚呼此何時也我大行大王以宗廟社稷付之於邸下以百官萬民託之於邸下我邸下以沖齡受大行付託之重如此今日之事莫急於早定位號亟承大統而乃者春曹草記遽有還給之令臣等攀擗號隕之中繼不勝焦遑罔措之至竊伏念繼序嗣服卽國家莫重之典自昔聖君哲辟未嘗不抑情循請罔或少淹者誠以大寶不可一日而無主群生不可一日而無係也臣等固知我邸下出天之孝不忍於踐位行禮而今若徒循哀毁之情不顧繼體之重則其於宗社何其於臣民何伏乞勉回睿思亟允群請誕擧列朝應行之禮以副一國顒望之情焉抑臣等又竊有千萬仰祝者臣等之所蘄向而仰望者惟我邸下邸下之所依賴而仰恃者惟我慈殿殿下目今國勢之岌嶪人心之危疑殆無異凜乎一髮而況邸下沖齡受托萬機至煩有不可以獨運者乎臣等謹稽國朝彝憲厥有垂簾故事所以輔翼睿質鞏固邦家者與宋之宣仁前後一揆禮意儀章載在國乘可按而行伏乞仰稟慈旨俯循庭籲臣等不勝大願取進止答曰已諭政院矣
정조 24년
校理金熙采金履度修撰閔耆顯副修撰沈奎魯閔師宣等箚曰伏以皇穹不弔我大行大王奄棄群臣八域含生之倫莫不奔走號哭靡所逮及伏況我邸下出天之大孝哀慕罔極當復如何臣等忝叨邇列益不勝崩迫痛冤之至仍伏念繼序嗣服有國之常經踐位行禮聖人之達孝凡今環東土數千里所顒望於邸下者惟在於亟承大統早定位號丕纘四百年惟休之業益鞏億萬載無疆之基而卽伏見春曹草記還給之敎臣等聚首相顧實不勝憂遑悶迫之忱固知我邸下所以靳允者寔出於哀痛不忍之孝思而獨不念宗社神人之托在邸下一身也耶伏願邸下亟賜允從毋或踰日千萬顒祝仍竊惟念帝王家沖齡嗣位厥有東朝垂簾之制不惟往牒之昭載亦有我朝之已例此豈非今日之所當法者耶亦願邸下仰稟我王大妃殿亟擧徽典以副擧國臣民之望焉取進止答曰已諭政院矣
정조 24년
韓用鐸以御營廳言達曰本廳中軍吳載熙身病猝重勢難察任改差何如令曰依
정조 24년
韓用鐸以摠戎廳言達曰本廳中軍田文顯身病猝重勢難察任改差何如令曰依